Non confundir con proteoglicano.
Peptidoglicano.
O **peptidoglicano**, tamén chamado **mureína**, é un polímero formado por azucres e aminoácidos que forma unha capa que rodea a membrana plasmática da maioría das bacterias (pero non das arqueas) e que constitúe a súa parede celular. O compoñente carbohidrato do peptidoglicano é un heteropolisacárido formado por residuos alternantes dos monosacáridos *N*-acetilglicosamina e ácido *N*-acetilmurámico, unidos entre si por enlace glicosídico β-(1,4). As cadeas deste heteropolisacárido dispóñense paralelamente. Unido ao ácido *N*-acetilmurámico está o compoñente aminoacídico, que é un péptido de tres a cinco aminoácidos. Esta cadea peptídica pode establecer enlaces cruzados cos péptidos doutras cadeas do heteropolisacárido, formando unha capa reticular tridimensional.

Algunhas Archaea teñen unha capa bastante similar pero de pseudopeptidoglicano ou pseudomureína, na que os residuos de azucres están unidos por enlaces glicosídicos β-(1,3) e os azucres que a forman son a *N*-acetilglicosamina e a ácido *N*-acetiltalosaminurónico. Isto explica que a parede das arqueas sexa insensible á lisozima, que ataca o peptidoglicano.

O peptidoglicano exerce un papel estrutural na célula bacteriana, dándolle forza estrutural, e protexéndoa da presión osmótica exercida polo citoplasma. Aínda que o peptidoglicanolle dá forza estrutural á parede, para a determinación da súa forma necesítanse tamén as proteínas MreB e RodZ. O peptidoglicano está tamén implicado na fisión binaria durante a división celular bacteriana.

A capa de peptidoglicano é moito máis grosa nas bacterias grampositivas, nas que ten entre 20 e 80 nanómetros de grosor, ca nas gramnegativas, nas que só ten entre 7 e 8 nanómetros. O peptidoglicano constitúe arredor do 90 % do peso seco das bacterias grampositivas, pero só o 10% das gramnegativas. Deste modo, a presenza de grandes cantidades de peptidoglicano é a característica principal para caracterizar as bacterias grampositivas. Nas bacterias grampositivas o peptidoglicano é importante para a adhesión a superficies e para o estereotipado. As partículas de aproximadamente 2 nanómetros poden atravesar o peptidoglicano, tanto nas grampositivas coma nas negativas.

Estrutura
---------

A capa de peptidoglicano na parede celular bacteriana é unha estrutura que forma unha rede cristalina constituída por cadeas liñais paralelas de dous aminoazucres alternantes, a *N*-acetilglicosamina (GlcNAc ou NAG) e o *N*-acetilmurámico (MurNAc ou NAM), os cales están unidos por enlace glicosídico β-(1,4). Cada residuo de MurNAc está unido a un curto péptido de 4 a 5 residuos de aminoácidos, que contén L-alanina, ácido D-glutámico, ácido *meso*-diaminopimélico, e D-alanina no caso de *Escherichia coli* (unha bacteria gramnegativa) ou L-alanina, D-glutamina, L-lisina, e D-alanina cunha ponte peptídica de 5 glicinas que une os tetrapéptidos no caso de *Staphylococcus aureus* (unha bacteria grampositiva). Estes aminoácidos, excepto os L-aminoácidos, non aparecen en proteínas, polo que poderían ser unha protección contra o ataque da maioría das peptidases.

Os enlaces cruzados entre os aminoácidos de diferentes cadeas de aminoazucres establécense pola acción do encima transpeptidase e orixinan unha estrutura tridimensional forte e ríxida. A secuencia específica de aminoácidos e a estrutura molecular varía coa especie bacteriana considerada.

* Estrutura do peptidoglicano.Estrutura do peptidoglicano.
* Parede celular grampositiva.Parede celular grampositiva.
* Proteína de unión á penicilina formando enlaces cruzados nunha parede bacteriana acabada de formar.Proteína de unión á penicilina formando enlaces cruzados nunha parede bacteriana acabada de formar.

Inhibición por antibióticos
---------------------------

Algúns fármacos antibacterianos como a penicilina interfiren coa produción de peptidoglicano ao unirse aos encimas bacterianos chamados proteínas de unión á penicilina ou transpeptidases. As proteínas de unión á penicilina forman os enlaces cruzados entre os oligopéptidos do peptidoglicano. Para que unha célula bacteriana se reproduza por fisión binaria, deben unirse máis dun millón de subunidades (NAM-NAG+oligopéptido) do peptidoglicano ás subunidades xa existentes. As mutacións nas transpeptidases que reducen as interaccións cun antibiótico son unha fonte significativa de produción de resistencia aos antibióticos bacteriana.

A lisozima das bágoas, considerado o *antibiótico propio* do corpo humano, funciona rompendo os enlaces glicosídicos β-(1,4) do peptidoglicano e destruíndo así moitas células bacterianas. Antibióticos como a penicilina xeralmente impiden a correcta formación da parede bacteriana, da cal o peptidoglicano é o compoñente principal, ao inhibir as transpeptidases.

Biosíntese
----------

Os monómeros de peptidoglicano son sintetizados no citosol e líganse despois ao transportador de membrana bactoprenol. O bactoprenol transporta os monómeros de peptidoglicano a través da membrana celular, e son inseridos no peptidoglicano xa existente. A síntese divídese en fase 1 e fase 2 e consta de varios pasos biosintéticos:

### Fase 1

Ten lugar no citosol. No primeiro paso da síntese do peptidoglicano, o aminoácido glutamina, doa un grupo amino ao azucre, frutosa 6-fosfato. Isto transforma a frutosa 6-fosfato en glicosamina 6-fosfato. No segundo paso da síntese, transfírese un grupo acetilo desde o acetil-CoA ao grupo amino da glicosamina 6-fosfato orixinando *N*-acetilglicosamina 6-fosfato. No terceiro paso, a *N*-acetilglicosamina 6-fosfato é isomerizada, ao que fai que cambie a *N*-acetilglicosamina 1-fosfato.

No paso cuarto, a *N*-acetilglicosamina 1-fosfato, que é agora un monofosfato, ataca a UTP (nucleótido que actúa como fonte de enerxía). Nesta reacción, o UTP perde un pirofosfato, que é substituído polo fosfato do aminoazucre, orixinándose UDP-N-acetilglicosamina (UDP-GlcNAc), que é o precursor do NAG do peptidoglicano.

No 5º paso, parte do UDP-N-acetilglicosamina é convertido en UDP-ácido N-acetilmurámico (UDP-MurNAc) pola adición dun grupo lactilo á glicosamina. Tamén nesta reacción, o grupo C3 hidroxilo retira un fosfato do carbono alfa do fosfoenolpiruvato. Isto crea o que se denomina un enol derivado que será reducido a un "residuo lactil" polo NADPH no paso sexto da síntese.

No 7º paso, o UDP–MurNAc covértese no pentapéptido UDP-MurNAC pola adición de cinco aminoácidos, normalmente incluíndo o dipéptido D-alanil-D-alanina. Cada unha destas reaccións require como fonte de enrxía o ATP.

### Fase 2

A fase 2 ocorre na membrana plasmática. Na membrana o transportador lipídico bactoprenol leva os precursores do peptidoglicano a través da membrana. O bactoprenol ataca o UDP-MurNAc-pentapéptido, creando o PP-MurNac-pentapéptido, que é agora un lípido. O UDP-GlcNAc transpórtase despois ao residuo MurNAc da molécula anterior, orixinando o lípido-PP-MurNAc-pentapéptdido-GlcNAc, un disacárido, precursor do peptidoglicano. Non se sabe como esta molécula é transportada ao outro lado da membrana. Porén, unha vez que está no periplasma, engádese a unha cadea de glicano en crecemento. A seguinte reacción coñécese como transglicosilación. Nesta reacción, o grupo hidroxilo do GlcNAc únese ao MurNAc no glicano, o cal despraza o lípido-PP da cadea de glicano. O encima responsable disto é a transglicosilase.

Notas
-----

1. ↑  Coordinadores: Jaime Gómez Márquez, Ana Mª Viñas Díaz e Manuel González González. Redactores: David Villar Docampo e Luís Vale Ferreira. Revisores lingüísticos: Víctor Fresco e Mª Liliana Martínez Calvo. (2010). *Dicionario de bioloxía galego-castelán-inglés.* (PDF). Xunta de Galicia. p. 133. ISBN 978-84-453-4973-1.
2. ↑  Coordinadores: Jaime Gómez Márquez, Ana Mª Viñas Díaz e Manuel González González. Redactores: David Villar Docampo e Luís Vale Ferreira. Revisores lingüísticos: Víctor Fresco e Mª Liliana Martínez Calvo. (2010). *Dicionario de bioloxía galego-castelán-inglés.* (PDF). Xunta de Galicia. p. 119. ISBN 978-84-453-4973-1.
3. ↑  Animation of Synthesis of Peptidoglycan Layer
4. ↑  Madigan, M. T. J. M. Martinko, P. V. Dunlap, and D. P. Clark. Brock biology of microorganisms. 12th ed. San Francisco, CA: Pearson/Benjamin Cummings, 2009.
5. ↑  van den Ent F, Amos LA, Löwe J (2001). "Prokaryotic origin of the actin cytoskeleton.". *Nature* **413** (6851): 39–44. PMID 11544518. doi:10.1038/35092500.
6. ↑  van den Ent F, Johnson CM, Persons L, de Boer P, Löwe J (2010). "Bacterial actin MreB assembles in complex with cell shape protein RodZ.". *EMBO J* **29** (6): 1081–90. PMC 2845281. PMID 20168300. doi:10.1038/emboj.2010.9.
7. ↑  C.Michael Hogan. 2010. *Bacteria*. Encyclopedia of Earth. eds. Sidney Draggan and C.J.Cleveland, National Council for Science and the Environment, Washington DC
8. 1 2  Salton MRJ, Kim KS (1996). Univ of Texas Medical Branch, ed. *Structure.* In: *Baron's Medical Microbiology* (Barron S *et al.*, eds.) (4th ed.). ISBN 0-9631172-1-1.
9. ↑  Demchick PH, Koch AL (1 February 1996). "The permeability of the wall fabric of Escherichia coli and Bacillus subtilis". *Journal of Bacteriology* **178** (3): 768–73. PMC 177723. PMID 8550511.
10. ↑  Ryan KJ, Ray CG (editors) (2004). McGraw Hill, ed. *Sherris Medical Microbiology* (4th ed.). ISBN 0-8385-8529-9.
11. ↑  Bauman R (2007). Benjamin Cummings, ed. *Microbiology with Diseases by Taxonomy* (2nd ed.). ISBN 0-8053-7679-8.
12. ↑  Spratt BG (1994). "Resistance to antibiotics mediated by target alterations". *Science* (New York) **264** (5157): 388–93. PMID 8153626. doi:10.1126/science.8153626.
13. ↑  "II. THE PROKARYOTIC CELL: BACTERIA". Arquivado dende o orixinal o 26 de xullo de 2010. Consultado o 1. MAY 2011.
14. 1 2 3 4 5 6 7 8  White, D. (2007). Oxford University Press Inc. ed. *The physiology and biochemistry of prokaryates* (3rd ed.). NY.

Véxase tamén
------------

### Outros artigos

* Pseudopeptidoglicano
* Tinguidura de Gram
* Capa S

### Ligazóns externas

* Diagrammatic representation of peptidoglycan structures.

|  |  |
| --- | --- |
| Control de autoridades | 
* Wd: Q206920
* EBID: ID
* MAG: 2776634448

 |

|  |  |
| --- | --- |
| Identificadores | 
* ChEBI: 8005
* KEGG: C00889
* MeSH: D010457
* MeSH: D09.400.420.700
* UMLS: C0033821

 |